Vælgere ved kommunalvalget i Aalborg, der vil bruge kommunalvalget 16. november til at udtrykke deres modstand mod en ny Limfjordsforbindelse via Egholm, får mange kandidater at vælge imellem. Det viser en gennemgang af de svar, kandidater til valget har givet til brug i en kandidat-test. Mindst 54 af de i alt 162 opstillede kandidater - svarende til hver tredje af alle opstillede - mener, at kommunen bør trække støtten til en Egholm-forbindelse. Kommunen har ellers lovet at spytte 600 mio. kr. i den ny motorvejsforbindelse. For at give borgerne mulighed for at finde den kandidat, de er mest enig med, har TV2 Nord i samarbejde med andre medier udarbejdet en kandidat-test. Alle kandidater har her haft mulighed for at  erklære sig enig eller uenige i en række udsagn, som vælgerne i testen også kan tage stilling til og derved finde den kandidat, de er mest enig med. 114 af de 162 opstillede til kommunalvalget i Aalborg har forholdt sig til, om Aalborg Kommune bør trække sin støtte til en Egholm-forbindelse. De kandidater, der erklærer sig enten enige eller meget enige i, at kommunen ikke længere bør støtte Egholm-løsningen, kommer ikke så overraskende fra især SF, Radikale Venstre og Enhedslisten - tre af de partier, der er med i et valgforbund, som har modstand mod forbindelsen som et hovedpunkt. Partierne i valgforbundet besætter i dag tre af byrådets 31 pladser, men håber at forøge tilslutningen. Det hører i øvrigt med til historien om de forholdsvis mange modstander-kandidater, at Enhedslisten har opstillet rekordmange kandidater - 34 - og også derfor vejer tungt i opgørelsen. Men udover kandidater fra det såkaldt grønne valgforbund er der, viser TV2 Nords opgørelse, på stemmesedlen også et par socialdemokratiske kandidater, der er imod en Egholm-forbindelse. Selv om Socialdemokratiet i en årrække har haft støtte til en Egholm-forbindelse som officiel politik, erklærer to S-kandidater sig enige eller meget enige i, at kommunen bør trække støtten til en Egholm-forbindelse. Byrådskandidat Susanne Talbot svarer, at hun er "meget enig" og føjer til: "Jeg er imod en forbindelse over Egholm. Det er både for dyrt og forringer levevilkår for dyreliv, og natur. Dertil indrammer vi byen mellem to motorvejs strækninger og skaber støj fra flere retninger". Helle Frederiksen, der allerede i dag sidder i byrådet, svarer, at hun er enig i, at kommunen bør trække støtten. Hun forklarer, at hun aldrig har været fan af Egtholm-forbindelsen. Den er, synes hun, "for indgribende på miljø og natur," og hun havde derfor håbet på en anden, mindre indgribende løsning. Over for TV2 Nord uddyber Helle Frederiksen sin markering: - Jeg har fulgt den linje, gruppens flertal har lagt. Men jeg har aldrig lagt skjul på, at jeg ikke er tilhænger af en forbindelse over Egholm. I sin tid var jeg blandt de fem i gruppen - Thomas Kastrup-Larsen var en af de andre - der støttede en østlig løsning, siger Helle Frederiksen. Hun tilføjer, at  hun tit taler med borgere, der har svært ved at forstå, at man kan have hendes holdning, når hun samtidig støtter gruppens officielle holdning. - Så forklarer jeg dem, hvordan demokratiet fungerer i praksis. At vi ikke altid kan være 17 individer, der står i hver vores hjørne med hver vores mening, for så kommer vi jo ingen vegne. Når bare jeg får lov til at sige min mening - og det gør jeg - så må jeg også acceptere, at det er en holdning, jeg står relativt alene med, siger Helle Frederiksen. I alt 22 af de 25 socialdemokratiske kandidater har tilkendegivet deres mening i kandidattesten. En af dem er Lisbeth Lauritsen, der er nr. tre på partiets kandidatliste og ligesom Helle Frederiksen sidder i byrådet i dag. Hun har - på linje med den officielle politik - svaret, at hun er meget uenig i, at kommunen bør trække støtten til en Egholm-forbindelse. Men i de kommentarer, kandidaterne kan supplere deres svar med, uddyber Lisbeth Lauritsen, at hun, når det gælder Egholm-forbindelsen, faktisk er på linje med Helle Frederiksen: - Jeg går ikke ind for en 3. Limfjordsforbindelse over Egholm. Men jeg har stor respekt for demokratiet, og i mange år har der været flertal for en forbindelse over Egholm, skriver Lisbeth Lauritsen. Langt, langt de fleste socialdemokratiske byrådskandidater i Aalborg erklærer sig altså i kandidattesten uenige eller meget uenige i,  at kommunen bør trække støtten til en Egholm-forbindelse. En af de nye kandidater, Rosa Sulaiman, begrunder blandt andet dette således: - En ny limfjordsforbindelse skal skabe sammenhæng på tværs af Nordjylland. Jeg respekterer demokratiet og mener, at et byråd skal levere svar på trafiktrængslen. Op til flere gange er det blevet diskuteret og besluttet, at forbindelsen skal gå over Egholm - nu skal projektet gennemføres, pengene er afsat og vi skal videre. Det må ikke blive en politisk kampplads hvert fjerde år, når vi går til valg, skriver hun. Byrådsmedlem Tobias Bøgeskov Eriksen skriver som forklaring på, at han er uenig i, at støtten bør trækkes: - Erhvervslivet hungrer efter en bedre infrastruktur samtidig med, at det ofte er et kæmpe problem, når tunnelen er lukket. En tredje Limfjordsforbindelse vil styrke vores vækstmuligheder og dermed vores økonomi. Væksten skal vi bruge på den grønne omstilling. Det er dog afgørende for mig, at etableringen af en tredje Limfjordsforbindelse sker ud fra et grønt perspektiv i form af at anvende grøn cement fra Aalborg Portland, plante skove omkring motorvejen og sikre mindst muligt støj, lyder det.

Referat:
Mindst 54 af de 162 opstillede kandidater i Aalborg mener, at kommunen bør trække støtten til en Egholm-forbindelse. Modstanderne tæller - ikke så overraskende - kandidater i et grønt valgforbund, der er imod Egholm-forbindelsen, men også enkelte socialdemokratiske kandidater.